L'Eliana constitueix el CECOPAL i activa el seu pla d'inundacions
05 de març de 2025

• L'Ajuntament activa tots els recursos municipals per a minimitzar els efectes de les pluges persistents.

L'Ajuntament de l'Eliana ha constituït aquest dimecres el Centre de Coordinació Municipal (CECOPAL) i ha activat el seu Pla d'Actuació d'Inundacions (PAMIN) davant l'avís especial de l'Agència de Seguretat i Emergències per pluges intenses i persistents fins al dijous.

L'objectiu principal és coordinar els recursos municipals per al seguiment de la situació i l'adopció de mesures de protecció per a la població. Com a part de l'operatiu, s'estan duent a terme labors de revisió d'infraestructures de desaigüe i s'ha reforçat la coordinació de la Policia Local. Així mateix, s'estan senyalitzant les vies de comunicació que travessen zones inundables i es realitzarà un seguiment especial d'aquelles àrees amb major risc, com els passos de les estacions i inferiors, els carrers Campoamor, Altamira i Tarragona i alguns punts de les carreteres CV-336 i CV-375.

Durant la reunió del CECOPAL, els Bombers han informat que han estat inspeccionant rambles i barrancs, i han confirmat que, fins al moment, no s'han registrat incidències en la zona de Mandor.

Des de dilluns passat, l'Ajuntament ha adoptat mesures excepcionals davant l'alerta taronja per pluges intenses i la declaració de situació 0. Aquestes mesures inclouen la suspensió de l'activitat educativa i esportiva, així com el tancament de parcs i jardins. A més, s'ha prohibit la circulació pel Barranc de Mandor i altres barrancs secundaris com el de Lluquet o el de Bono. També es recomana evitar desplaçaments innecessaris, prestant especial atenció al tall de la carretera CV-336 entre Riba-roja i l'Eliana. Per part seua, el centre de salut ha suspés tota activitat programada ambulatòria en atenció primària i atenció hospitalària, la vesprada d'ahir i tot el dia de hui i demà dijous.

L'alcalde, Salva Torrent, ha instat la ciutadania a mantindre's informada a través dels canals oficials i a seguir les indicacions de les autoritats per a garantir la seguretat de totes i tots.